b'\n_START_ARTICLE_\nPsihologia dezvolt\xc4\x83rii\n_START_SECTION_\nProblematica dezvolt\xc4\x83rii\n_START_PARAGRAPH_\nExist\xc4\x83 dou\xc4\x83 categorii de procese care determin\xc4\x83 modific\xc4\x83ri \xc3\xaen dezvoltare: procese programate biologic (genetic) \xc8\x99i procese datorate interac\xc8\x9biunii mediului. Dezvoltarea poate fi fizic\xc4\x83, aceasta influen\xc8\x9b\xc3\xa2nd \xc8\x99i via\xc8\x9ba interioar\xc4\x83 a individului, cognitiv\xc4\x83 (percep\xc8\x9bie, \xc3\xaenv\xc4\x83\xc8\x9bare, memorie, ra\xc8\x9bionament, limbaj etc) \xc8\x99i psihosocial\xc4\x83 (personalitate, emo\xc8\x9bii, rela\xc8\x9bii cu ceilal\xc8\x9bi).\n_START_SECTION_\nEreditate - Mediu\n_START_PARAGRAPH_\nAceasta se refer\xc4\x83 la c\xc3\xa2t conteaz\xc4\x83 ereditatea(genotipul) \xc8\x99i c\xc3\xa2t conteaz\xc4\x83 mediul \xc3\xaen care se dezvolt\xc4\x83 o persoan\xc4\x83. Teoriile extreme sus\xc8\x9bin fie mediul ca factor exclusiv (behavioursimul) fie componenta genetic\xc4\x83 (teoriile etologice). Acestea sunt \xc3\xaens\xc4\x83 dep\xc4\x83\xc8\x99ite, ast\xc4\x83zi exist\xc3\xa2nd un relativ consens \xc3\xaen ideea c\xc4\x83 exist\xc4\x83 o interac\xc8\x9biune a celor dou\xc4\x83 componente, astfel \xc3\xaenc\xc3\xa2t nu poate fi exclus\xc4\x83 nici una. Controversa actual\xc4\x83 este \xc3\xaens\xc4\x83 \xc3\xaen ce m\xc4\x83sur\xc4\x83 contribuie fiecare.\n_START_SECTION_\nContinuitate - Discontinuitate\n_START_PARAGRAPH_\nAdep\xc8\x9bii primeia sus\xc8\x9bin ideea unei dezvolt\xc4\x83ri graduale \xc8\x99i ne\xc3\xaentrerupte (de exemplu behaviourismul), \xc3\xaen timp ce sus\xc8\x9bin\xc4\x83torii discontinuit\xc4\x83\xc8\x9bii afirm\xc4\x83 existen\xc8\x9ba unor stadii distincte, care implic\xc4\x83 pe l\xc3\xa2ng\xc4\x83 modific\xc4\x83rile cantitative \xc8\x99i unele calitative. Unii sunt de p\xc4\x83rere c\xc4\x83 cei mici cresc uneori \xc3\xaen mod continuu iar alteori \xc3\xaen mod discontinuu.\n_START_SECTION_\nDeficit - Diferen\xc8\x9b\xc4\x83\n_START_PARAGRAPH_\nAceasta este problema existen\xc8\x9bei sau nu a unui pattern universal pentru dezvoltare. Avoca\xc8\x9bii deficitelor s-au str\xc4\x83duit s\xc4\x83 stabileasca standarde \xc8\x99i bareme pentru orice. Ideea diferen\xc8\x9belor \xc8\x99i a c\xc4\x83ilor alternative de dezvoltare s-a r\xc4\x83sp\xc3\xa2ndit cel mai mult \xc3\xaen ultimul timp. Aceasta consider\xc4\x83 unicitatea fiec\xc4\x83rui copil, familie, cultur\xc4\x83.\n_START_SECTION_\nPerioada prenatal\xc4\x83\n_START_PARAGRAPH_\nAceasta se \xc3\xaentinde de la concep\xc8\x9bie p\xc3\xa2n\xc4\x83 la na\xc8\x99tere. Se formeaz\xc4\x83 structura fundamental\xc4\x83 a corpului. \xc3\x8en acest\xc4\x83 perioad\xc4\x83 vulnerabilitatea organismului la factorii de mediu este foarte mare.\n_START_SECTION_\nPerioada de nou n\xc4\x83scut \xc8\x99i sugar\n_START_PARAGRAPH_\nPerioad\xc4\x83 ce este cuprins\xc4\x83 \xc3\xaentre 0 \xc8\x99i 1 an. Are loc o cre\xc8\x99tere rapid\xc4\x83 a abilit\xc4\x83\xc8\x9bilor motorii. Sf\xc3\xa2r\xc8\x99itul perioadei este marcat\xc4\x83 de dezvoltarea ata\xc8\x99amentului fa\xc8\x9b\xc4\x83 de p\xc4\x83rin\xc8\x9bi. Exist\xc4\x83 capacitatea de \xc3\xaenv\xc4\x83\xc8\x9bare \xc8\x99i memorare.\n_START_SECTION_\nCopil\xc4\x83ria timpurie\n_START_PARAGRAPH_\nSe desf\xc4\x83\xc8\x99oar\xc4\x83 de la 1 la 3 ani. Se contureaz\xc4\x83 con\xc8\x99tiin\xc8\x9ba propriei persoane. Apare limbajul.\n_START_SECTION_\nV\xc3\xa2rsta pre\xc8\x99colar\xc4\x83\n_START_PARAGRAPH_\n\xc3\x8entre 3 \xc8\x99i 6 ani spore\xc8\x99te for\xc8\x9ba fizic\xc4\x83 a copilului \xc8\x99i apar independen\xc8\x9ba \xc8\x99i autocontrolul, iar comportamentul este egocentric. Creativitatea \xc8\x99i imagina\xc8\x9bia sunt mai dezvoltate.\n_START_SECTION_\nV\xc3\xa2rsta \xc8\x99colar\xc4\x83 mic\xc4\x83\n_START_PARAGRAPH_\n\xc3\x8en perioada de 6/7 p\xc3\xa2n\xc4\x83 la 10/11 ani prietenii devin foarte importan\xc8\x9bi pentru copil. Apare g\xc3\xa2ndirea logic\xc4\x83 concret\xc4\x83. Abilit\xc4\x83\xc8\x9bile lingvistice \xc8\x99i metamoria se \xc3\xaembun\xc4\x83t\xc4\x83\xc8\x9besc. Cre\xc8\x99terea fizic\xc4\x83 este \xc3\xaencetinit\xc4\x83.\n_START_SECTION_\nPreadolescen\xc8\x9ba - pubertatea\n_START_PARAGRAPH_\n\xc3\x8encepe la 10/11 ani \xc8\x99i dureaz\xc4\x83 p\xc3\xa2n\xc4\x83 la 14/15 ani. Pregnante sunt modific\xc4\x83rile fizice rapide \xc8\x99i profunde, mai ales datorate schimb\xc4\x83rilor la nivelul hormonal. Organismul atinge maturitatea sexual\xc4\x83.\n_START_SECTION_\nAdolescen\xc8\x9ba\n_START_PARAGRAPH_\nSe deruleaz\xc4\x83 \xc3\xaentre 14/15 \xc8\x99i 20 de ani. Punctul central este c\xc4\x83utarea propriei identit\xc4\x83\xc8\x9bi, dar apare \xc8\x99i capacitatea de a g\xc3\xa2ndi abstract..\n_START_SECTION_\nV\xc3\xa2rsta adult\xc4\x83 t\xc3\xa2n\xc4\x83r\xc4\x83\n_START_PARAGRAPH_\n\xc3\x8entre 20 \xc8\x99i 40 de ani deciziile legate de via\xc8\x9ba intim\xc4\x83 a persoanei sunt \xc3\xaen primplan. S\xc4\x83n\xc4\x83tatea fizic\xc4\x83 atinge maximul, pentru ca apoi s\xc4\x83 se degradeze lent. Abilit\xc4\x83\xc8\x9bile intelectuale cap\xc4\x83t\xc4\x83 noi dimensiuni \xc8\x99i sunt valorificate mai ales \xc3\xaen via\xc8\x9ba profesional\xc4\x83.\n_START_SECTION_\nV\xc3\xa2rsta de mijloc\n_START_PARAGRAPH_\nC\xc4\x83utarea sensului propriei vie\xc8\x9bi devine central\xc4\x83 \xc3\xaentre 40 \xc8\x99i 65 de ani. Se deterioreaz\xc4\x83 s\xc4\x83n\xc4\x83tatea fizic\xc4\x83 \xc8\x99i au loc modific\xc4\x83ri hormonale. Abilit\xc4\x83\xc8\x9bile de rezolvare de probleme practice sunt optime, fiind recunoscute de unii ca \xc3\xaen\xc8\x9belepciune.\n_START_SECTION_\nV\xc3\xa2rsta adult\xc4\x83 t\xc3\xa2rzie\n_START_PARAGRAPH_\nDup\xc4\x83 65 de ani majoritatea persoanelor sunt \xc3\xaenc\xc4\x83 s\xc4\x83n\xc4\x83toase \xc8\x99i active, \xc3\xaens\xc4\x83 s\xc4\x83n\xc4\x83tatea se degradeaz\xc4\x83 \xc3\xaen timp- dar apar strategii alternative de adaptare. Definirea scopului vie\xc8\x9bii este tema de maxim\xc4\x83 importan\xc8\x9b\xc4\x83 \xc3\xaen acest\xc4\x83 perioad\xc4\x83.\n_START_SECTION_\nPersonalit\xc4\x83\xc8\x9bi\n_START_PARAGRAPH_\nJean Piaget este probabil cel mai sonor nume din acest domeniu; el a fost preocupat de dezvoltarea cognitiv\xc4\x83 a copiilor. Lev Vygotsky este un alt bine cunoscut psiholog care a fost preocupat de influen\xc8\x9ba mediului social asupra dezvolt\xc4\x83rii copiilor. Lawrence Kohlberg s-a aplecat asupra dezvolt\xc4\x83rii moralit\xc4\x83\xc8\x9bii. Sigmund Freud a propus stadiile psihosexuale ale dezvolt\xc4\x83rii (valoarea epistemic\xc4\x83 a acestora este controversat\xc4\x83). Al\xc8\x9bi psihologi importan\xc8\x9bi ai domeniului sunt: Jerome Bruner, Urie Bronfenbrenner, John Bowlby, Mary Ainsworth, Erik Erikson, Emmy Werner.'